**Προεδρικές εκλογές** διεξήχθησαν στο Αφγανιστάν στις 5 Απριλίου 2014, με έναν δεύτερο γύρο να διεξάγεται στις 14 Ιουνίου. Εξαιτίας περιορισμών στη θητεία του, ο πρόεδρος Χαμίντ Καρζάι δεν μπορούσε να είναι ξανά υποψήφιος. Νικητής στον δεύτερο γύρο αναδείχθηκε ο Ασράφ Γκάνι.

Πλαίσιο
-------

Οι εγγραφές για τις υποψηφιότητες στις προεδρικές εκλογές ξεκίνησαν στις 16 Σεπτεμβρίου 2013 και ολοκληρώθηκαν στις 6 Οκτωβρίου 2013. Συνολικά 27 υποψήφιοι επιβεβαιώθηκαν για να διεκδικήσουν το ύπατο αξίωμα. Ωστόσο, στις 22 Οκτωβρίου η Ανεξάρτητη Εκλογική Επιτροπή του Αφγανιστάν απέκλεισε 16 από τους υποψηφίους, αφήνοντας μόνο 11 για την κούρσα. Ως τον Απρίλιο του 2014 3 υποψήφιοι αποσύρθηκαν από τον αγώνα και αποφάσισαν να στηρίξουν μερικούς από τους 8 εναπομείναντες υποψηφίους. Οι δημοσκοπήσεις έφεραν ως επικρατέστερους τους Αμπντουλάχ Αμπντουλάχ και Ασράφ Γκάνι. Πραγματικά, οι δυο τους προηγήθηκαν στον πρώτο γύρο και αναμετρήθηκαν τον Ιούνιο στον δεύτερο και τελικό γύρο. Οι μαζικές καταγγελίες για νοθεία στις εκλογές είχαν ως αποτέλεσμα να καθυστερήσουν τα τελικά αποτελέσματα. Το Σεπτέμβριο του 2014 νικητής των εκλογών αναδείχθηκε από την Ανεξάρτητη Εφορευτική Επιτροπή ο Ασράφ Γκάνι.

Οι εκλογές ήταν οι πρώτες στην ιστορία της χώρας κατά τις οποίες έγινε δημοκρατική μεταβίβαση της εξουσίας από έναν πρόεδρο σε έναν άλλο.

Αποτελέσματα
------------

Η ανακοίνωση των πρώτων αποτελεσμάτων έγινε στις 26 Απριλίου και ολοκληρώθηκε στις 15 Μαΐου. Γύρω στα 12 εκατ. Αφγανοί ήταν εγγεγραμμένοι για να ψηφίσουν στη χώρα και γύρω στα 8 εκατ. ήταν οι εγγεγραμμένοι που ήταν μέλη της αφγανικής διασποράς. Σχεδόν τα δύο τρίτα του αφγανικού πληθυσμού ήταν ηλικίας κάτω των 25 ετών.

Κανείς υποψήφιος δεν συγκέντρωσε ποσοστό άνω του 50% των ψήφων, με αποτέλεσμα να διεξαχθεί και δεύτερος γύρος στις 14 Ιουνίου. Η ανακοίνωση των πρώτων αποτελεσμάτων από τον δεύτερο γύρο καθυστέρησε για τις 7 Ιουλίου. Εξαιτίας των καταγγελιών για μαζική νοθεία, ο Αμερικανός υπουργός Εξωτερικών Τζον Κέρι ανακοίνωσε στις 12 Ιουλίου ότι όλα τα ψηφοδέλτια θα τεθούν υπό την επιτήρηση των Ηνωμένων Εθνών. Ο ΟΗΕ επέβλεψε την επαναληπτική καταμέτρηση των ψηφοδελτίων από τον δεύτερο γύρο και η ανακοίνωση των αποτελεσμάτων καθυστέρησε εκ νέου.

| Υποψήφιος | Κόμμα στο οποίο πρόσκειται | Πρώτος γύρος | Δεύτερος γύρος |
| --- | --- | --- | --- |
| Ψήφοι | % | Ψήφοι | % |
|  | Ασράφ Γκάνι | Ανεξάρτητος | 2.084.547 | 31,56 | **4.485.888** | **56,44** |
|  | Αμπντουλάχ Αμπντουλάχ | Εθνικός Συνασπισμός του Αφγανιστάν | **2.972.141** | **45,00** | 3.461.639 | 43,56 |
|  | Ζαλμάι Ρασούλ | Ανεξάρτητος | 750.997 | 11,37 |  |
|  | Αμπντούλ Ρασούλ Σαγιάφ | Ισλαμικό Νταουά | 465.207 | 7,04 |
|  | Κουτμπουντίν Χιλάλ | Ανεξάρτητος | 181.827 | 2,75 |
|  | Γκουλ Αγκά Σερζάι | Ανεξάρτητος | 103.636 | 1,57 |
|  | Μοχάμαντ Νταούντ Σουλτανζόι | Ανεξάρτητος | 30.685 | 0,46 |
|  | Χενταγιάτ Αμίν Αρσάλα | Ανεξάρτητος | 15.506 | 0,23 |
| Άκυρα/λευκά |  | – |  | – |
| **Σύνολο** | **6.604.546** | **100** | **7.947.527** | **100** |
| Εγγεγραμμένοι/συμμετοχή |  |  |  |  |
| Πηγή: IEC IEC |

Ζητήματα ασφαλείας
------------------

Ψηφοφόροι κάνουν ουρά μπροστά από εκλογικό κέντρο στην Καμπούλ.
Στις 7 Απριλίου 2014 από έκρηξη βόμβας στην περιφέρεια Μέιγουαντ σκοτώθηκαν 13 άτομα. Για την επίθεση θεωρήθηκαν από μερικούς ως ύποπτοι οι Ταλιμπάν, ωστόσο οι τελευταίοι κατηγόρησαν τις διεθνείς δυνάμεις για το συμβάν.

Στις 6 Ιουνίου 2014 εκδηλώθηκε αποτυχημένη απόπειρα δολοφονίας του υποψηφίου Αμπντουλάχ Αμπντουλάχ. Από την επίθεση σκοτώθηκαν 3 σωματοφύλακες του πολιτικού και ισάριθμοι περαστικοί. Ο Αμπντουλάχ διέφυγε χωρίς να πάθει τίποτε.

Την 1η Ιουλίου 2014 οι αφγανικές δυνάμεις ασφαλείας βρήκαν όπλα, πυρομαχικά και εκρηκτικά και σκότωσαν γύρω στους 27 Ταλιμπάν στη διάρκεια επιχειρήσεων στις επαρχίες Κουντούζ, Κουνάρ, Μπανταχσάν, Μπλαχ, Ζαμπούλ και Χελμάντ. Την επομένη, ένας βομβιστής αυτοκτονίας πάνω σε ποδήλατο σκότωσε 14 άτομα σε επίθεση αυτοκτονίας με στόχο ένα όχημα του Αφγανικού Εθνικού Στρατού.

Επίλογος
--------

Στις 24 Αυγούστου ο πρόεδρος Καρζάι συναντήθηκε με τους 2 υποψηφίους του τελικού γύρου. Η τελετή ορκωμοσίας ορίστηκε για τις 2 Σεπτεμβρίου.Ενώ ο πρόεδρος Καρζάι είχε επιμείνει στην παραίτησή του πριν τις 2 Σεπτεμβρίου, δεν έπραξε έτσι για λόγους ασφαλείας. Οι ΗΠΑ πρότειναν οι δύο πλευρές να συμφωνήσουν σε κυβέρνηση συνεργασίας, κάτι που αρχικά συμφωνήθηκε. Ωστόσο, οι δύο πλευρές εξακολούθησαν να αμφισβητούν τα αποτελέσματα του δεύτερου γύρου.

  

Στις 19 Σεπτεμβρίου η Ανεξάρτητη Εφορευτική Επιτροπή ανακήρυξε νικητή των εκλογών τον Γκάνι. Έπειτα από 5 ημέρες, οι Αμπντουλάχ και Γκάνι υπέγραψαν συμφωνία για κυβέρνηση συνεργασίας, με τον Γκάνι να γίνεται πρόεδρος και τον Αμπντουλάχ να αναλαμβάνει σημαντικό αξίωμα στην νέα κυβέρνηση.

Παραπομπές
----------

1. ↑  «Dr. Zalmai Rasoul nominated for 2014 presidential elections». 6 Οκτωβρίου 2013. Ανακτήθηκε στις 3 Φεβρουαρίου 2014.
2. ↑  Bailey Cahall (7 Οκτωβρίου 2013). «27 candidates enter race for Afghanistan's 2014 presidential election». Foreign Policy. Αρχειοθετήθηκε από το πρωτότυπο στις 29 Οκτωβρίου 2013. Ανακτήθηκε στις 3 Φεβρουαρίου 2014.
3. ↑  Ali M Latifi (22 Οκτωβρίου 2013). «Sixteen Afghan election hopefuls disqualified». Al Jazeera. Ανακτήθηκε στις 3 Φεβρουαρίου 2014.
4. ↑  «Polling Comes to Afghanistan, Suggesting Limit to Sway of President Karzai». NewYorkTimes. 2013-12-28.. Ανακτήθηκε στις 2014-02-07.
5. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 14 Ιουλίου 2014. Ανακτήθηκε στις 30 Δεκεμβρίου 2014.
6. ↑  Nordland, Rod (2014-09-21). «Ashraf Ghani Is Named President of Afghanistan by Elections Panel». New York Times.. Ανακτήθηκε στις 2014-09-21.
7. ↑  «Huge security as Afghan presidential election looms». *BBC*. 2014-04-04. .
8. ↑  «Afghanistan votes in historic presidential election». *BBC*. 2014-04-05. .
9. ↑  Shalizi and Harooni, Hamid and Mirwais (2014-04-04). «Landmark Afghanistan Presidential Election Held Under Shadow of Violence». *Huffington Post*. .
10. ↑  «Afghanistan's Future: Who's Who in Pivotal Presidential Election». *NBC News*. .
11. ↑  Najafizada, Eltaf (4 Απριλίου 2014). «Afghans Risk Lives to Vote in First Democratic Election Since 2001». Bloomberg. Ανακτήθηκε στις 8 Απριλίου 2014.
12. ↑  John Wendle. «Afghanistan elections: Youth voters 'vital' - Features». Al Jazeera English. Ανακτήθηκε στις 8 Απριλίου 2014.
13. ↑  «BBC News - Afghan election: Taliban 'removed voters' fingers'». bbc.com. Ανακτήθηκε στις 28 Ιουνίου 2014.
14. ↑  «Delays, fights marred Afghanistan's election recount». Los Angeles Times. Ανακτήθηκε στις 29 Αυγούστου 2014.
15. ↑  Khan, Mirwais (7 Απριλίου 2014). «Roadside bomb kills 15 people in Afghanistan». *Boston Globe*. Ανακτήθηκε στις 7 Απριλίου 2014.
16. ↑  Graham-Harrison, Emma. «Afghan presidential election candidate survives assassination attempt». *the Guardian*.. Ανακτήθηκε στις 2014-06-07.
17. ↑
18. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 14 Ιουλίου 2014. Ανακτήθηκε στις 30 Δεκεμβρίου 2014.
19. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 29 Αυγούστου 2014. Ανακτήθηκε στις 30 Δεκεμβρίου 2014.
20. ↑
21. ↑  «Abdullah insists he has won and refuses to accept vote audit». *Radio Free Europe*. 2014-09-08.. Ανακτήθηκε στις 2014-09-09.

Εξωτερικοί σύνδεσμοι
--------------------

 
Τα Βικινέα έχουν ειδήσεις που σχετίζονται με το θέμα:
***Afghans go to the polls***

* Radio France International in English